CELEX: 32019D1128
Language: sk
Date: 2019-07-01 00:00:00
Title: Vykonávacie rozhodnutie Komisie (EÚ) 2019/1128 z 1. júla 2019 o prístupových právach k bezpečnostným odporúčaniam a odpovediam uloženým v európskom centrálnom registri a o zrušení rozhodnutia 2012/780/EÚ (Text s významom pre EHP)

2.7.2019   
               
               
                  SK
               
               
                  Úradný vestník Európskej únie
               
               
                  L 177/112
               
            
         VYKONÁVACIE ROZHODNUTIE KOMISIE (EÚ) 2019/1128
         z 1. júla 2019
         o prístupových právach k bezpečnostným odporúčaniam a odpovediam uloženým v európskom centrálnom registri a o zrušení rozhodnutia 2012/780/EÚ
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 376/2014 z 3. apríla 2014 o ohlasovaní udalostí, ich analýze a na ne nadväzujúcich opatreniach v civilnom letectve, ktorým sa mení nariadenie Európskeho parlamentu a Rady (EÚ) č. 996/2010 a ktorým sa zrušuje smernica Európskeho parlamentu a Rady 2003/42/ES a nariadenia Komisie (ES) č. 1321/2007 a (ES) č. 1330/2007 (1), a najmä na jeho článok 8 ods. 4,
         keďže:
         
                     (1)
                  
                  
                     V súlade s článkom 18 ods. 5 nariadenia Európskeho parlamentu a Rady (EÚ) č. 996/2010 (2) sa musia všetky bezpečnostné odporúčania a odpovede na ne zaznamenať v centrálnom registri.
                  
               
                     (2)
                  
                  
                     Centrálny register uvedený v odôvodnení 1 sa zriadil nariadením (EÚ) č. 376/2014 ako európsky centrálny register.
                  
               
                     (3)
                  
                  
                     V súlade s článkom 10 nariadenia (EÚ) č. 376/2014 je prístup k hláseniam o udalostiach uloženým v európskom centrálnom registri obmedzený z dôvodu ich dôvernej povahy. Na druhej strane však existuje oprávnený záujem, aby sa verejnosti sprístupnili všetky bezpečnostné odporúčania a odpovede na ne, a to z dôvodu hlavného účelu nariadenia (EÚ) č. 996/2010 a nariadenia (EÚ) č. 376/2014 znížiť počet nehôd a podporiť šírenie zistení o incidentoch súvisiacich s bezpečnosťou. Existenciu takéhoto oprávneného záujmu ďalej potvrdzuje skutočnosť, že správy o bezpečnostnom vyšetrovaní, ktoré často zahŕňajú bezpečnostné odporúčania, sa majú zverejniť v súlade s nariadením (EÚ) č. 996/2010.
                  
               
                     (4)
                  
                  
                     Komisia má podľa článku 8 ods. 4 nariadenia (EÚ) č. 376/2014 prijať opatrenia na spravovanie európskeho centrálneho registra. Keďže z bezpečnostných dôvodov by do európskeho centrálneho registra nemal existovať žiadny priamy prístup, všetky bezpečnostné odporúčania a odpovede na ne nachádzajúce sa v európskom centrálnom registri by sa mali sprístupniť širokej verejnosti prostredníctvom samostatného verejného webového sídla.
                  
               
                     (5)
                  
                  
                     Vždy a na všetkých úrovniach by sa malo zabezpečiť, aby sa pri uchovávaní, spracúvaní a výmene údajov dodržiavali povinnosti týkajúce sa ochrany osobných údajov stanovené v nariadení Európskeho parlamentu a Rady (EÚ) 2016/679 (3) a nariadení Európskeho parlamentu a Rady (EÚ) 2018/1725 (4).
                  
               
                     (6)
                  
                  
                     Rozhodnutie Komisie 2012/780/EÚ (5) by sa malo zrušiť a nahradiť týmto rozhodnutím, ktoré by na rozdiel od rozhodnutia 2012/780/EÚ malo zabezpečovať prístup verejnosti nielen k bezpečnostným odporúčaniam, ale aj k odpovediam na ne.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného na základe článku 127 nariadenia Európskeho parlamentu a Rady (EÚ) 2018/1139 (6),
                  
               PRIJALA TOTO ROZHODNUTIE:
         
            Článok 1
            Predmet úpravy
            Týmto rozhodnutím sa stanovujú opatrenia týkajúce sa správy európskeho centrálneho registra zriadeného v súlade s článkom 8 ods. 1 nariadenia (EÚ) č. 376/2014, pokiaľ ide o prístup k bezpečnostným odporúčaniam v zmysle článku 2 bodu 15 nariadenia (EÚ) č. 996/2010 a k odpovediam na ne zaznamenaným podľa článku 18 ods. 3 uvedeného nariadenia.
         
         
            Článok 2
            Status bezpečnostných odporúčaní a odpovedí na ne
            Všetky bezpečnostné odporúčania a odpovede na ne nachádzajúce sa v európskom centrálnom registri sa sprístupnia širokej verejnosti prostredníctvom verejného webového sídla, ktoré zriadi a spravuje Komisia.
         
         
            Článok 3
            Ochrana osobných údajov
            Spracovanie osobných údajov v rámci tohto rozhodnutia sa vykonáva v súlade s nariadeniami (EÚ) 2016/679 a (EÚ) 2018/1725.
         
         
            Článok 4
            Dôvernosť
            Odpovede na bezpečnostné odporúčania uverejnené v súlade s týmto rozhodnutím nesmú obsahovať žiadne informácie dôvernej povahy. Členské štáty stanovia na tento účel príslušné postupy.
         
         
            Článok 5
            Zrušenie
            Rozhodnutie 2012/780/EÚ sa zrušuje.
         
         
            Článok 6
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 1. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 122, 24.4.2014, s. 18.
         
            (2)  Nariadenie Európskeho parlamentu a Rady (EÚ) č. 996/2010 z 20. októbra 2010 o vyšetrovaní a prevencii nehôd a incidentov v civilnom letectve a o zrušení smernice 94/56/ES (Ú. v. EÚ L 295, 12.11.2010, s. 35).
         
            (3)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
         
            (4)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (5)  Rozhodnutie Komisie 2012/780/EÚ z 5. decembra 2012 o prístupových právach do európskeho centrálneho registra bezpečnostných odporúčaní a odpovedí na ne stanovených v článku 18 ods. 5 nariadenia Európskeho parlamentu a Rady (EÚ) č. 996/2010 o vyšetrovaní a prevencii nehôd a incidentov v civilnom letectve a o zrušení smernice 94/56/ES (Ú. v. EÚ L 342, 14.12.2012, s. 46).
         
            (6)  Nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva (Ú. v. EÚ L 212, 22.8.2018, s. 1).